Paterna entregada a les seues Festes després dels LI Jocs Florals, la Gran Nit Mora i Cristiana
24/08/2015

# Paterna entregada a les seues Festes després dels LI Jocs Florals, la Gran Nit Mora i Cristiana

[![Momento del desfile con la comparsa Tayma donde desfilo el alcalde](/images/noticias/2015/08/sagredo-desfile-moro.jpg)](/images/noticias/2015/08/sagredo-desfile-moro.jpg)

24.08.2015

El municipi s’endinsa en la seua setmana gran de festes amb concerts i balls, tridus, homenatges i competicions esportives

Després d’un intens cap de setmana replet d’actes, Paterna es prepara per a entrar en la seua setmana gran després de la celebració de la LI edició dels Jocs Florals, la Gran Nit Mora i la Gran Nit Cristiana, que van convertir al municipi en un espectacle de llum i color permanent amb ostentacions, desfilades, xarangues i batucades.

L’alcalde Juan Antonio Sagredo va ser l’encarregat d’inaugurar i clausurar, el divendres a la vesprada, el particular homenatge que, cada any, el poble de Paterna rendeix a la cultura a través de la celebració dels seus Jocs Florals i que enguany va comptar amb el paterner Alejandro Llabata com a mantenidor.

En el dit acte, es va fer entrega de la Flor Natural a Dolores Camps, per la composició poètica “Mare in itinere” i dels Coets d’Or 2015 a la Penya El Coetó i a la Comparsa Arqueres, per la seua vinculació amb la pólvora i amb les desfilades de Moros i Cristians, respectivament.

Al matí següent, Sagredo va acudir a la Diana i a l’Esmorzar de germanor que reuneix als peus del Calvari de Paterna a centenars de festers i festeres mentres que, a la nit, va participar en la Gran Nit Mora desfilant amb la Comparsa Tayma que, este 2015, ostenta la Capitania. Ja el diumenge, l’alcalde va estar disfrutant de la desfilada de la Gran Nit Cristiana des de les grades que el consistori disposa vora l’Ajuntament.

“Durant estos dies, Paterna es converteix en una ciutat d’acollida en què veïns i visitants disfruten de l’espectacularitat de la pólvora, de la majestuositat de les desfilades de Moros i Cristians i de l’ambient de fraternitat i alegria que es percep en cada racó del poble”, ha destacat Juan Antonio Sagredo, que ha invitat a tot el món a què vinga a conéixer les festes i a admirar la “millor Cordà del món”

![ El alcalde de Paterna Juan Antonio Sagredo junto a la Reina de las Fiesta, Marta Alcalà y su Corte durante la celebración de los LI Jocs Florals ](/images/noticias/2015/08/jocs-florals.jpg)